钦定古今图书集成/明伦汇编/官常典/第576卷 > 岳柱
## 钦定古今图书集成/明伦汇编/官常典/第576卷 > 岳柱

按《元史》本传：“柱字止所，一字兼山。自幼容止端严，性
颖悟，有远识。方八岁，观画师何澄画《陶母剪发图》，岳
柱指陶母手中金钏，诘之曰：‘金钏可易酒，何用剪发
为也’。”何大惊，即异之。既长就学，日记千言。年十八，从
丞相答失蛮备宿卫，出入禁中，如老成人。至大元年，
授集贤学士，阶正议大夫，即以荐贤举能为事。皇庆
元年，升中奉大夫、湖广道宣慰使。日接见儒生，询求
民瘼。延祐三年，进资善大夫、隆禧院使。七年，授太史
院使。英宗视其进止整暇，顾谓参政速速曰：“全院使
真故家令子也。”泰定元年，改太常礼仪院使。四年，授
礼部尚书，领会同馆事。俄授江西等处行中书省参
知政事。天历元年，进荣禄大夫、集贤大学士。至顺二
年，除江西等处行中书省平章政事。时有诬告富民
负永宁王官帑钱八百馀锭者，中书遣使诸路征之。
使至江西，岳柱曰：“事涉诬罔，不可奉命。”僚佐重违宰
臣意，岳柱曰：“民惟邦本，伤本以敛怨，亦非宰相福也。”
令使者以此意复命。时燕帖木儿为丞相，闻其言，感
悟，命刑部诘治，得诬罔状，罪诬告者若干人。宰相以
奏，帝嘉之，特赐币帛及上尊酒。桂阳州民张思进等，
啸聚二千馀众，州县不能治，广东宣慰司请发兵捕
之。岳柱曰：“有司不能抚绥边民，乃欲侥幸兴兵，以为
民害耶？不可。”宰执皆失色，宪司亦以兴兵不便为言，
岳柱终持不可，遣千户王英往问状。英直抵贼巢，谕
以祸福。贼曰：“致我为非者，两巡检司耳，我等何敢有
异心哉！”谕其众皆使复业，一方以宁。三年，迁河南江
北等处行中书省平章政事。旋以军事至扬州，得疾。
明年十二月，端坐而卒，年五十三。岳柱天资孝友，母
弟久住早卒，丧之尽哀。尤嗜经史，自天文医药之书，
无不究极。度量弘扩，有欺之者，恬不为意。或问之，则
曰：“彼自欺也，我何与焉。”母郜氏亦常称之曰：“吾子古
人也。”子四人。